RT ย้ำรายได้ปี 64 แกร่ง! จ่อเซ็นงานใหม่ 1.2 พันลบ. ดันแบ็กล็อกพุ่ง 7 พันลบ.
RT ส่งซิกไตรมาส 2 โตต่อเนื่อง ฟากครึ่งปีหลังลุ้นเซ็นสัญญางานใหม่รวม 1.2 พันลบ. ดันแบ็กล็อกพุ่ง 7 พันลบ. ตอกย้ำเป้ารายได้โต 20%
21 มิ.ย. 2564

นายชวลิต ถนอมถิ่น ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT ผู้เชี่ยวชาญพิเศษด้านวิศวกรรมโยธาและธรณีเทคนิค เปิดเผยว่า ทิศทางการดำเนินธุรกิจไตรมาส 2/64 บริษัททยอยรับรู้รายได้ตามแผนการดำเนินงานที่วางไว้อย่างต่อเนื่อง ในไตรมาส 1/64 จากโครงการก่อสร้างอุโมงค์ส่งน้ำช่วงแม่แตง-แม่งัด จ.เชียงใหม่ ความคืบหน้า 71%, งานก่อสร้างอุโมงค์ในโครงการรถไฟทางคู่สายตะวันออกเฉียงเหนือ ช่วงมาบกะเบา-ชุมทางถนนจิระ สัญญาที่ 3 จ.สระบุรี ถึงจ.นครราชสีมา ความคืบหน้า 91%, งานก่อสร้างประตูระบายน้ำศรีสองรัก กรมชลประทาน จ.เลย ความคืบหน้า 17% และ โครงการก่องสร้างบ่อพักและท่อร้อยสายไฟฟ้าใต้ดินร่วมกับโครงการรถไฟฟ้าสายสีเหลือง ความคืบหน้า 52%
อีกทั้ง บริษัทมีงานที่ประมูลได้แล้วอยู่ในระหว่างรอเรียกลงนามในสัญญาไตรมาส 2/64 จำนวน 3 งาน มูลค่ารวมประมาณ 581 ล้านบาท และมีงานประมูลที่อยู่ระหว่างรอพิจารณาผล จำนวน 2 งาน มูลค่ารวมประมาณ 619 ล้านบาท รวมเป็น 1,200 ล้านบาท
นอกจากนี้ บริษัทยังเข้าร่วมประมูลงานและติดตามงานโครงการที่จะเกิดขึ้นตามแผนภาครัฐ รวมถึงส่วนงานเอกชนอย่างใกล้ชิด  เพื่อเพิ่มโอกาสการรับงานใหม่ โดยปัจจุบันบริษัทมีมูลค่างานในมือของไตรมาส 1/64 อยู่ที่ 3,213 ล้านบาท ทยอยรับรู้รายได้ต่อเนื่องในปี 64-66 ผลักดันให้รายได้เติบโต 20% และ Backlog อยู่ที่ 7,000 ล้านบาท ตามแผนที่วางไว้
สำหรับผลประกอบการงวดไตรมาส 1/64  บริษัทมีรายได้รวม 736 ล้านบาท ลดลงจากช่วงเดียวกันของปีก่อนที่มีรายได้รวม 742 ล้านบาท จำนวน 6 ล้านบาท ลดลง 0.9% และมีกำไรสุทธิ 37 ล้านบาท ลดลงจากช่วงเดียวกันของปีก่อนที่มีกำไรสุทธิ 57 ล้านบาท จำนวน 20 ล้านบาท หรือลดลง 35%